钦定古今图书集成/明伦汇编/交谊典/第051卷 > 《仪礼》 > 《乡射礼》
## 钦定古今图书集成/明伦汇编/交谊典/第051卷 > 《仪礼》 > 《乡射礼》

主人坐取爵于上篚，以降。

〈注〉将献宾也。

宾降。

〈注〉从主人也。今按：《乡饮酒》云：“当西序东面。”

主人阼阶前西面坐奠爵，兴辞降。

〈注〉重以主人事烦宾也。今文无阼阶。

宾对。“主人坐取爵，兴，适洗，南面坐奠爵于篚下，盥洗。”

〈注〉对答：盥手，又洗爵，致洁敬也。古文盥皆作浣。

宾进东北面辞洗。

〈注〉必进者，方辞洗，宜违位也。言东北面，则位南于洗矣。

“主人坐奠爵于篚”，兴对，宾反位。

〈注〉反从降之位也。《乡饮酒》曰：“当西序，东面。”

主人卒洗，壹揖壹让，以宾升，宾西阶上北面拜洗，主
人阼阶上北面奠爵，遂答拜，乃降。

〈注〉“乃降”，将更盥也。今文“壹”皆作“一。”

宾降，主人辞降，宾对。主人卒盥，壹揖，壹让升。宾升，西
阶上疑立。

〈注〉疑，止也。有矜庄之色。〈疏〉《乡饮酒》注云：“疑，正立自定之貌。”此言疑止也，有矜庄之色。二注相兼，乃具也。

主人坐取爵，实之宾席之前，西北面献宾。

〈注〉进于宾也。凡进物曰“献。”〈疏〉“凡进物曰献”者，欲见此宾乃是乡民而已，无尊卑上下，犹言献者，此献直是进物，而言进献之也。《周礼》注云：“古者致物于人，尊之则曰献。”彼据尊敬前人，虽卑亦曰献，若齐侯献捷于鲁之类，义则与此别也。

宾西阶上北面拜，主人少退。

〈注〉《少退》，犹少辟也。

宾进受爵于席前，复位。

〈注〉复位，西阶上位

主人阼阶上拜送爵。宾少退，荐脯醢。宾升，席自西方。

〈注〉《宾》升降由下也。〈疏〉凡席升由下，降由上。下文降席不由上者，以主人在东，敬主人，不得降由上，又于席西拜便，故云“宾升降由下”也。

乃设《折俎》。

〈注〉折之设反，后皆仿此。牲体枝解节折，以实俎也。

主人阼阶东疑立。宾坐，左执爵，右祭脯醢，奠爵于荐
西，兴取肺，坐绝祭。

〈注〉“却左手执本，右手绝末”以祭也。肺离上为本，下为末。

尚左手哜之。

〈疏〉哜，尝也。右手在下绝以授口尝之。

兴加于俎，坐捝手，执爵，遂祭酒，兴，席末坐啐酒。

〈注〉捝，拭也。啐，尝也。古文捝作“说。”

降席坐，奠爵，拜，告旨。

〈注〉“降席”，席西也。旨，美也。

执爵兴，主人阼阶上答拜。宾西阶上北面坐卒爵，兴，
坐奠爵，遂拜，执爵兴；主人阼阶上答拜。

右主人献宾

宾以虚爵降。

〈注〉将洗，以酢主人。

主人降。

〈注〉从宾也，“降立阼阶东，西面，当东序。”

宾西阶前东面坐奠爵，兴辞，降。主人对宾坐取爵，适
洗，北面坐奠爵于篚下，兴，盥洗。

〈注〉《宾》“北面盥洗，自外来。”〈疏〉对“主人自内出，南面也。”

主人阼阶之东，南面辞洗。宾坐奠爵于篚，兴对，主人
反位。

〈注〉“反位”，从降之位也。主人辞洗，进也。〈疏〉“降之位”，即上“东序”之西南面位，主人反位，由前进乃反位，故郑却本之。

宾卒洗，揖让如初，升，主人拜洗，宾答拜，兴，降盥，如主
人之礼。宾升，实爵主人之席前，东南面酢主人。

〈注〉酢报。〈疏〉言“如初”，则一揖一让也。

主人阼阶上拜，宾少退。主人进受爵，复位。宾西阶上
拜送爵。荐脯醢。主人升席自北方。乃设折俎。祭如宾
礼。

〈注〉祭荐俎及酒，亦齐啐。

不告旨。

〈注〉酒己物。

自席前适阼阶上，北面坐卒爵，兴，坐奠爵，遂拜，执爵
兴。宾西阶上北面答拜。

〈注〉自，由也。啐酒于席，永由前降便也。

主人坐奠爵于序端，阼阶上再拜崇酒。宾西阶上答
“再拜。”

〈注〉《序端》，东序头也。崇，充也，谢酒恶相充满也。〈疏〉奠

爵于序端。此拟下献众宾也。

右宾酢主人

主人坐取“《觯》于《篚》”，以降。

〈注〉将酬宾。

宾降。主人奠觯，辞降。宾对，东面立。主人坐取觯，洗，宾
不辞洗。

〈注〉“不辞洗”，以其将自饮。

卒洗，揖让升。宾西阶上疑立，主人实觯酬之，阼阶上
北面坐奠觯，遂拜，执觯兴。

〈注〉酬，《劝酒》：

宾西阶上北面答拜。主人坐祭，遂饮，卒觯，兴，坐奠觯，
遂拜，执觯兴。宾西阶上北面答拜。主人降洗，宾降辞，
如献礼。

〈注〉以将酌己。

升，不拜洗。

〈注〉酬，礼杀也。

宾西阶上立；主人实觯宾之席前，北面；宾西阶上拜；
主人坐奠觯于荐西；宾辞，坐取觯以兴，反位。

〈注〉宾辞辞，主人复亲酌己。

主人阼阶上拜送。宾北面坐，奠觯于荐东，反位。

〈注〉酬酒不举。

主人揖降。宾降，东面立于西阶西，当西序。

〈注〉主人将与众宾为礼，宾谦，不敢独居堂。

右主人酬宾

主人西南面三拜众宾，众宾皆答“一拜。”

〈注〉三拜，示遍也。一拜，不备礼也。献宾毕，乃与众宾拜，敬不能并。〈疏〉众宾无问多少，止为三拜而已，是示遍也。众宾人皆一拜，是不备礼，此亦答大夫拜法。若答士拜，则亦再拜，见于《特牲》也。云“献宾毕，乃与众宾拜”者，自尔来唯与宾拜，今始拜之，故云“敬不能并。”

主人揖升，坐取爵于序端，降洗，升实爵，西阶上献众
宾。众宾之长升，拜受者三人。

〈注〉《长其老者》，言三人则众宾多矣。国以多德行道艺为荣，何常数之有乎？〈疏〉此虽非宾贤能，其众亦三人在堂上，与《乡饮酒》数同。其堂下众宾无定数，故郑云“众宾多矣。”

主人拜送。

〈注〉拜送爵于众宾右。

坐祭，立饮，不拜既爵，授主人爵，降复位。

〈注〉既尽。〈疏〉此还上三人者，降，复宾南，东面位。

众宾皆不拜受爵，坐祭，立饮。

〈注〉自第四以下，又不拜受爵，礼弥略。〈疏〉此谓“堂下众宾无数”者也。

每一人献，则荐诸其席。

〈注〉诸于：〈疏〉此还据堂上三人有席者，故云“荐诸其席”，谓席前也。

众宾辩有脯醢。

〈注〉荐于其位。〈疏〉还据堂下无席者，故郑云“荐于其位”，不云席也。

主人以虚爵降，奠于篚。

〈注〉不复用。

右献众宾

揖让升，宾厌众宾升，众宾皆升，就席。一人洗，举觯于
宾。

〈注〉一、人，主人之吏。〈疏〉“主人之吏”，亦谓府史以下，非属官也。

升实觯，西阶上坐奠觯，拜，执觯兴；宾席末答拜。举觯
者坐祭，遂饮，卒觯，兴；坐奠觯，拜，执觯兴；宾答拜。降洗，
升宾之西阶上北面。

〈注〉将进奠：觯。

宾拜。

〈注〉拜受觯。

举觯者进坐，奠觯于荐西。

〈注〉“不授”，贱不敢也。

宾辞，坐取以兴。

〈注〉若亲受然。

举觯者西阶上拜送。宾反奠于其所，举觯者降。

〈疏〉“反奠于其所”者，还于荐西。以其射后，宾北面举之为旅酬，故不奠于荐东也。

右一人举觯

大夫若有遵者，则入门左。

〈注〉谓此乡之人为大夫者也。谓之“遵”者，方以礼乐化民，欲其遵法之也。其士也，于《旅》乃入乡大夫，士非乡人，礼亦然，主于乡人耳。今文“遵”为“僎。”〈疏〉言“若”者，或无不定也，郑知是当乡大夫者，以其《乡射》既与乡人行射礼，而言大夫者，当乡大夫可知。士于旅乃入，下记云“士既旅不入”，明未旅间皆得入也。非乡人礼亦然者，以其同是乡大夫士礼无异故也，但异乡不助主人乐宾为别也。

主人降

〈注〉迎大夫于门内也。不出门，别于宾。

宾及众宾皆降复初位。

〈注〉“不敢居堂”，俟大夫入也。初位，门内东面。〈疏〉上文“宾厌众宾，皆入门左，东面北上。”

主人揖让，以大夫升，拜至，大夫答拜。主人以爵降，大
夫降，主人辞降，大夫辞洗，如宾礼，席于尊东。

〈注〉“尊东”，明与宾夹尊也。不言东上，统于尊也。〈疏〉上云“尊于宾席之东”，则在尊西。今大夫言席于尊东，明为宾夹尊可知。统于尊者席于尊东，继尊而言，是以下云“大夫降席东南面”，降由上，故知西上也。

升，不拜洗，主人实爵，席前献于大夫。大夫西阶上拜，
进受爵，反位。主人大夫之右拜送。大夫辞加席，主人
对，不去加席。

〈注〉辞之者，谦，不以己尊加贤者也。“不去”者，大夫再重席，正也。宾一重席。〈疏〉云“升不拜洗”者，以大夫尊故也。云“反位”者，大夫反西阶上位。《乡射》之礼，乡人为宾。若大夫与，则以公士为宾。亦选贤者为之，故云“不以己尊加贤者”也。《乡饮酒》云：“公三重，大夫再重”，礼之正也。乡人故一重，纵公士为宾，亦一重也。

乃荐脯醢，大夫升席，设折俎，祭如宾礼，不哜肺，不啐
酒，不告旨，西阶上卒爵，拜，主人答拜。

〈注〉凡所不者，杀于宾也。大夫升席由东方。〈疏〉上云“不拜洗”，亦是杀于宾之类也。大夫席西上，升由下，故知大夫升席由东方也。

右献大夫

大夫降洗。

〈注〉将酢主人也。“大夫若众，则辩献长乃酢。”〈疏〉此经据一大夫而言，故献大夫即酢。案《有司彻》：“主人洗爵，献长宾于西阶上，然后众宾长升拜受爵。”“宰夫赞主人酌，若是以辩，乃升长宾。主人酌，酢于长宾西阶上，北面，宾在左。”注云：“主人酌，自酢，序宾”意。宾卑不敢酢。是辩献长乃酢也。

主人复阼阶，降辞如初。卒洗，主人盥。

〈注〉“盥者虽将酌自饮”，尊大夫不敢亵。

揖让升。大夫授主人爵于两楹间，复位。主人实爵以
酢于西阶上，坐奠爵拜，大夫答拜。坐祭，卒爵拜，大夫
答拜。主人坐奠爵于西楹南，再拜“崇酒”，大夫答拜。主
人复阼阶，揖降。

〈疏〉“为士于旅乃入”，拟献士，故奠爵于此也。

大夫降立于宾南。

〈注〉“虽尊”，不夺人之正礼。〈疏〉大夫尊在堂，则席之于尊东，特尊之。今降而在宾下者，欲使宾主相对行礼。若在其北，则妨宾主揖让之正礼。

主人揖让，以宾升，大夫及众宾皆升，就席。

右大夫酢

席工于西阶上，少东。乐正先升，北面立于其西。

〈注〉言“少东”者，明乐正西侧阶，不欲大东，辟射位。〈疏〉既言席工于西阶上少东，则在西阶东矣。复云“乐正立于其西”，则侧近西阶之东，而不至于大东也。《燕礼》注亦然者，燕亦容有射法。

工四人，二瑟，瑟先，相者皆左何瑟，面鼓，执越，内弦，右
手相入，升自西阶，北面东上。工坐，相者坐授瑟，乃降。

〈注〉“瑟先贱”者，先就事也。相，扶工也。面，前也。鼓在前，变于君也。执越内弦，右手相由便也。越，瑟下孔，所以发越其声也。前越言执者，内有弦结，手入之浅也。相者降立西方。〈疏〉云“四人二瑟”，则是二人歌可知，亦不言相者，以其空相，故不言也。云“瑟，贱”者，案《大射》太师、少师歌众工瑟，是瑟贱也。凡工皆先瑟后歌，是贱者先即事，故得献亦在前也。《乡射》与《大射》相对，《大射》君礼而后首，此臣礼前首，故云“变于君。”《燕礼》与《乡饮酒》相对，《燕礼》面鼓，又与《乡饮酒》后首相变。瑟体首宽尾狭，内越孔虽长，广狭亦等，但弦居瑟上，近首鼓处则宽，近尾不鼓处并而狭。侧持之法，近鼓持之入则近，手入则深，是以通与。《燕礼》言“面鼓”，则云“执之手入浅”也，《大射》于《乡饮酒》言“后首”，则云“挎越”，手入深故也。相者，是弟子位，在西。下文云“乐正适西方，命弟子赞工迁乐于下”，故此降立还于西方也。

笙入，立于县中，西面。

〈注〉《堂下》乐相从也。县中磬，东立，西面。〈疏〉上文云“县于洗东北，西面”，此云“立于县中”，明是堂下相从皆在东方也。磬东当磬之东，郑知不在磬西者，若磬西而西面，则笙者背磬不可也。

乃合乐：“《周南关雎》，《葛覃》《卷耳》；《召南鹊巢》，《采蘩》《采𬞟》。”

〈注〉不歌、不笙、不间，志在射，略于乐也。不略合乐者，《周南》《召南》之风，乡乐也，不可略其正也。昔太王、王季、文王始居岐山之阳，躬行以成王业。至三分天下，乃宣《周南》《召南》之化。本其德之初，刑于寡妻，至于兄弟，以御于家邦，故谓之“乡乐。”用之房中，以及朝廷飨燕、乡射、饮酒，此六篇，其风化之原也，是以合金石丝竹而歌之。〈疏〉据《乡饮酒》《燕礼》，作“乐”有四

节，今不歌、不笙、不间，唯有合乐，故云“志在射，略于乐” 也。《二南》是大夫、士之乡乐，己之正乐，故云“不可略其正者也。”

工不兴，告于乐正，曰：“正歌备。”

〈注〉不兴者，《瞽蒙礼》略也。〈疏〉言“正歌”者，升歌也。升歌《鹿鸣》是上歌，诸侯乐非己正乐，故以《二南》为正歌也。言“备”者，凡作乐皆三终，此备明亦三终也。

乐正告于宾乃降。

〈注〉“乐正降”者，堂上正乐毕也，降立西阶东，北面。〈疏〉作乐主为乐宾，今歌备，故告宾言歌备也。云“正乐”者，对后无算乐非正乐也。下射虽歌《驺虞》，亦是堂下，非堂上，故以堂上决之也。云“降立西阶东北面”者，此无正文，约堂上乐正位在西阶东北面，今降亦当在西阶东北面也。

主人取爵于上篚，献工，大师则为之洗。

〈注〉尊之也。君赐《大夫乐》，又从之以其人，谓之“大师”也。〈疏〉天子诸侯官备，有太师、少师、大夫士；官不备，不合有太师。然君有赐大夫士乐器之法，如《春秋左氏》云“晋侯以歌锺乐人赐魏绛”是也。

宾降，主人辞降。工不辞洗。卒洗，升实爵。工不兴，左瑟，
一人拜受爵。

〈注〉辞降，大夫不降，尊也。《左瑟》辟，主人授爵也。一人无大师，则工之长者。〈疏〉有大师，则大师不辞洗，拜受爵。若无大师，则凡工不辞洗，拜受爵，故变言工与一人。假令大师左瑟先献，若歌则后献，亦先献工一人，是以郑云“一人无大师，则工之长者。”以《乡饮酒》献工时云“一人不兴，受爵。”注云：“一人，笙之长者也。大师为歌者，未得献，先献瑟，工之长者也。”

主人阼阶上拜送爵，荐脯醢，使人相祭。

〈注〉《人相》者：〈疏〉《相》者，即弟子也。

工饮，不拜既爵，授主人爵。众工不拜，受爵祭。饮，辩有
脯醢，不祭。

〈注〉祭饮，不兴受爵，坐祭，坐饮。

不洗，遂献笙于西阶上。

〈注〉《不洗》者，贱也。众工而不洗矣。而众笙不洗者，笙贱于众工，正君赐之，犹不洗也。〈疏〉工在上，贵君赐之，大师则为之洗笙。贱位在下，正使君赐之，笙人犹不为之洗，况众笙乎？

笙一人拜于下，尽阶，不升堂，受爵。主人拜送爵，阶前
坐祭，立饮，不拜既爵，升授主人爵。众笙不拜，受爵，坐
祭，立饮。“辩有脯醢，不祭。”主人以爵降，奠于篚，反升就
席。

〈注〉“亦揖让以宾升”，众宾皆升。〈疏〉云“亦”者，亦前共大夫行礼讫，主人揖让，以宾升，大夫及众宾皆升就席也。

右乐宾

主人降席自南方。

〈注〉礼杀由便。〈疏〉上文主人受酢爵时，礼盛，故主人降席自北方，啐酒于席末亦然。今此立司正，礼杀，故降席自南方，由便也。

侧降。

〈注〉宾不从降。

作相为司正，司正礼辞，许诺，主人再拜，司正答拜。

〈注〉爵备乐毕，将留宾以事，为有懈倦失礼，立司正以监之，察仪法也。《诗》云：“既立之监，或佐之史。”〈疏〉“爵备”者，谓宾及众宾与尊者并，工笙并得献也。云“乐毕”者，合乐讫也。事者，下有射事，旅无算之事。司正中间为射，变为司马，射讫反为司正，以监察仪法也。引《诗》者，证监与正为一物也。

主人升就席。

右立司正

司正“洗觯，升自西阶，由楹内适阼阶上，北面受命于
主人。”

〈注〉洗觯者，当酌以表其位，显其事也。楹内，楹北。〈疏〉《受命》，谓受主人请安宾之命。

西阶上北面请安于宾。

〈注〉传主人之命。

宾礼辞，许。司正告于主人，遂立于楹间以相拜。

〈注〉相，谓赞主人及宾相拜之辞。

主人阼阶上再拜，宾西阶上答“再拜。”皆揖，就席。

〈注〉为已安也。今文“揖”为“升。”

司正实觯，降自西阶，中庭北面坐奠觯，兴，退，少立。

〈注〉奠觯，表其位也。少立，自修正，慎其位也。古文曰“少退立。”〈通解〉疏曰：“北面坐奠觯。”《乡饮酒》亦然。此二者皆臣礼，威仪简。《燕礼》《大射》皆“司正南面奠觯”者，彼是君礼，威仪多也。

进，坐取觯，兴；反坐，不祭，遂卒觯，兴。坐奠觯，拜，执觯兴，
洗，北面坐奠于其所。

〈注〉今文“坐取觯无进”，又曰“坐奠之拜。”

兴少退，北面立于觯南。

〈注〉《立觯南》，亦其故摈位。〈疏〉案：“上未有摈位，此云摈

位者，案《射礼》云“摈者退中庭” ，是摈者在中庭有位。《燕礼》《大射》皆摈者为司正，而此《乡射》及《乡饮酒》云“作相为司正” ，相即摈者也。故知觯南者中庭，故摈位也。

《未：旅》。

〈注〉旅，序也。未以次序相酬，以将射也。旅则礼终也。〈疏〉旅，众也。言“序”者，谓众以次序相酬，必于未旅而射者，旅则醉而礼终，恐不得射也。此大夫士礼，将射，先行乡饮酒，后行旅酬而已，故未旅而射，后乃始行旅酬。《燕礼》，大射，国君礼，故先行。《燕礼》虽行一献，以其辨尊卑，故四举旅；《大射》主为射，故再拜讫即射；《燕礼》主为燕，故三举旅乃射。彼皆与此不同也。

右司正举觯。